Tyskerne reagerer, efter omkring 50 vildsvin er fundet døde af svinepest i det vestlige Polen.

På trods af massiv kritik af det danske vildsvinehegn sætter myndighederne i Tyskland nu selv elektriske hegn op ved grænsen til Polen, for at undgå at svinepest kommer ind i landet.

De tyske myndigheder har besluttet sig for at sætte flytbare hegn op på en 120 kilometer lang strækning for at undgå smitte, efter omkring 50 vildsvin er fundet døde af svinepest i det vestlige Polen.

Hvis svinepesten bryder ud i Tyskland, kan det få store konsekvenser for svineeksporten i landet, sådan som det tidligere er sket i for eksempel Kina.

I Polen har den smitsomme sygdom allerede gjort enorm skade på landets svineproduktion.

- Vi befinder os i en alvorlig krise. Vi kæmper imod en sygdom, der vil ødelægge svineopdræt i Polen, siger landbrugsminister Jerzy Ardanowski.

Kan give svin et ordentligt stød

De første tyske hegn blev fredag sat op i udkanten af byen Guben i delstaten Brandenburg.

- Da bufferzonen på den polske side går helt op til den tyske grænse, må vi regne med, at inficerede vildsvin krydser floderne og kommer ind i landet. Og et hegn kan bidrage til at forhindre det, siger Ursula Nonnemacher, som er forbrugerbeskyttelsesminister i Tyskland.

Tyskland vil opsætte vildsvinehegn langs den stiplede linje. Foto: TV 2

Hun fortæller desuden, at hegnet kan give de uvelkomne svin et ordentligt rap over klovene.

- Der er strøm i, så man får et ordentligt stød. Vi regner med at opnå en vis beskyttelse med dem.

Kritiserede Danmark for vildsvinehegn

Tyskerne var ellers ikke sene til at kritisere Danmark, da der her blev sat 70 kilometer hegn op langs den tysk-danske grænse, der skulle holde vildsvinene ude.

Dengang den første stolpe af det danske hegn blev sat, lød det blandt andet fra tyske politikere, at det var forfejlet symbolpolitik og et skidt signal at sende kort før et Europaparlamentsvalg.

- Vi synes, at det at rejse et hegn fem minutter i et europaparlamentsvalg er et skidt signal at sende. Selv om det kun er halvandet meter højt, er det stadig en barriere, sagde Birte Pauls, som er socialdemokratisk medlem af landdagen i Kiel og ansvarlig for det grænseoverskridende samarbejde med Danmark dengang til Jyllands-Posten.

Hun tvivlede også dengang på, at et vildsvinehegn ville have nogen som helst effekt, da smitten i langt de fleste tilfælde bliver overført af mennesker - for eksempel via kødtransporter.

Landmand tvivler på effekt

I Tyskland bruger man kun godt én million kroner på det mobile hegn.

Der er dog udbredt tvivl om, hvorvidt hegn overhovedet kan holde vildsvin ude.

- Så længe vildsvinene ikke kender hegnene, løber de bare igennem dem. De flår det bare fra hinanden, siger den tyske landmand Volker Naschke.

Uskadelig for mennesker

Byggeriet af det danske hegn gik i gang i slutningen af januar i år. Den sidste pæl blev sat den 2. december.

Den danske svinebranche eksporterede i 2018 for cirka 28,5 milliarder i alt - heraf cirka 19 milliarder til EU-lande og cirka 9,6 milliarder til lande udenfor EU. Ved udbrud af afrikansk svinepest lukker svineeksporten ned til lande udenfor EU, skriver Landbrugsavisen.

Afrikansk svinepest er uskadelig for mennesker og andre dyr end vild- og tamsvin.